Etter at kongen hadde mislyktes i å kristne Raud og i stedet gravla ham, «tok han svære rikdommer i gull og sølv der og mye annet løsøre, våpen og mange slags kostbarheter.» Det langskipet som Raud eide konfiskerte kongen, ettersom det var mye flottere enn det han hadde selv. Framme var det et dragehode, og bakenden var formet som en krum hale. Kongen døpte det derfor til Ormen. Dette skipet ble seinere modell for det berømte «Ormen Lange».